În aprilie 1944 Armata a 49-a a devenit parte a Frontului 2 Bielorus și a luptat în Operațiunea Bagration, reușind să străpungă liniile defensive germane ale Armatei a 4-a (comandate de generalul-colonel ). În timpul ofensivei, armata a traversat râurile Pronia, Nipru, Drut și Berezina și a eliberat sute de localități, inclusiv orașul Moghilău. În timpul avansului spre Minsk, armata comandată de Grișin a reușit să încercuiască un grup mare de trupe germane. Începând din 9 iulie generalul Grișin a condus personal toate operațiunile militare pentru anihilarea grupărilor inamice de lângă Minsk, iar trupele armatei sale au reușit să captureze, potrivit propriilor rapoarte, peste 35.000 de militari germani, inclusiv 12 generali. Pentru participarea activă la această operațiune, Grișin a fost decorat cu Ordinul Kutuzov clasa I. La sfârșitul lunii iulie, Armata a 49-a a fost transferată în poziții aflate la sud-vest de Navahrudak. În timpul Ofensivei de la Białystok, armata sovietică a străpuns o puternică rezistență germană pe râul Svislaci. La 24 iulie, a capturat orașul Sokółka și în jurul datei de 27 iulie se afla la nord și la vest de oraș. La 15 septembrie a atins cursul râului Narew lângă Łomża, unde a încetat avansul.